b"\n_START_ARTICLE_\nF\xc3\xa0brica d'Anxoves (Cadaqu\xc3\xa9s)\n_START_SECTION_\nDescripci\xc3\xb3\n_START_PARAGRAPH_\nCasa que ocupa una cantonada entre tres carrers: de la Fitora, de l'Hort d'en San\xc3\xa9s, i de l'Amargura._NEWLINE_Antiga casa burgesa que ha patit transformacions en la seva planta baixa, on algunes portes s'han convertit en finestres. Tamb\xc3\xa9 s'ha modificat la coberta que en el seu origen era plana, tal com ho denoten els \xc3\xb2culs de ventilaci\xc3\xb3 del terrat a la catalana, encara existents. La fa\xc3\xa7ana al carrer de la Fitora, de planta baixa i tres nivells, t\xc3\xa9 un acc\xc3\xa9s a una galeria d'art. Algunes de les portes que presenten arc rebaixat i que donen acc\xc3\xa9s a l'antic \xc3\xbas artesanal, s'han tapiat i han aparegut noves finestres. La fa\xc3\xa7ana s'estructura en tres eixos de simetria vertical, amb balcons a la planta primera i finestrals a la planta primera i segona. En planta tercera, hi ha una zona de porxada aprofitant el desnivell de la coberta inclinada. Els brancals i la llinda corresponents a la porta d'acc\xc3\xa9s al carrer de la Fitora estan constitu\xc3\xafts amb pedra._NEWLINE_La fa\xc3\xa7ana del carrer Hort d'en San\xc3\xa9s t\xc3\xa9 la mateixa estructura que la descrita._NEWLINE_La fa\xc3\xa7ana posterior, presenta obertures m\xc3\xa9s petites per\xc3\xb2 continua mantenint els tres eixos de simetria. L'eix de l'esquerra correspon a l'escala que d\xc3\xb3na acc\xc3\xa9s als habitatges.\n_START_SECTION_\nHist\xc3\xb2ria\n_START_PARAGRAPH_\nAntiga casa burgesa. La planta baixa va ser utilitzada en els seus or\xc3\xadgens com a magatzem de salaons, tot i que no ha estat possible obtenir-ne m\xc3\xa9s informaci\xc3\xb3._NEWLINE_El 27 de juliol de l'any 1973 va n\xc3\xa9ixer una improvisada galeria d'art (l'actual galeria Cadaqu\xc3\xa9s Dos) aprofitant l'antic magatzem de la f\xc3\xa0brica de sala\xc3\xb3, propietat en aquell moment del pintor itali\xc3\xa0 Lanfranco Bombelli. La galeria romandria oberta fins al 1997. S'havia convertit en un lloc de reuni\xc3\xb3 d'artistes i amics, per donar un impuls als interessos culturals i el desig de promoure el di\xc3\xa0leg amb l'art, sobretot el vinculat a la vila de Cadaqu\xc3\xa9s._NEWLINE_La construcci\xc3\xb3, cantonera, apareix en el pl\xc3\xa0nol hist\xc3\xb2ric del 1892 (Port de Cadaqu\xc3\xa9s, 1892 - AHCOAC)."